Source: https://www.epi.sk/zz/1989-150/znenie-0
Timestamp: 2019-12-13 00:01:10+00:00
Document Index: 12283823

Matched Legal Cases: ['§ 98', '§ 99', '§ 98', '§ 100', '§ 101', '§ 102', '§ 104', '§ 109', '§ 112', '§ 116', '§ 118', '§ 154', '§ 156', '§ 178', '§ 198', '§ 2', '§ 5', '§ 6', 'súd ', '§ 110', '§ 111', '§ 118', '§ 156', '§ 165', '§ 171', '§ 233', '§ 267', '§ 269', '§ 288', '§ 7', '§ 12']

150/1989 Zb. Rozhodnutie prezidenta Československej socialistickej republiky o amnestii z 8. decembra 1989 | Pôvodný predpis
Hľadaj v 150/1989 ×
150/1989 Zb.
Rozhodnutie č. 150/1989 Zb.Rozhodnutie prezidenta Československej socialistickej republiky o amnestii z 8. decembra 1989
Platnosť od 15.12.1989
Záväznosť od 15.12.1989
Článok I - Nariaďujem, aby sa nezačínalo, a pokiaľ sa začalo, aby sa zastavilo trestné stíhanie pre trestné činy
Článok II - Nariaďujem, aby sa nekonalo, a pokiaľ sa koná, aby sa zastavilo konanie o
Článok I a II sa nepoužije vo veciach, v ktorých bol k dátumu tohto rozhodnutia vyhlásený dosiaľ neprávoplatný rozsudok za trestné činy alebo prečiny uvedené v článku I a II spáchané v súbehu s iný
Pôvodný predpis 15.12.1989
o amnestii z 8. decembra 1989
V súvislosti s demokratizačným procesom prebiehajúcim v spoločenskom a politickom živote Československej socialistickej republiky došlo k zníženiu spoločenskej nebezpečnosti celého radu trestných činov a prečinov upravených Trestným zákonom a zákonom o prečinoch.
Po zvážení tejto skutočnosti, s prihliadnutím na stanoviská ÚV NF ČSSR, vlády ČSSR a republikových vlád, generálneho prokurátora ČSSR a generálnych prokurátorov republík, ministrov spravodlivosti ČSR a SSR, ministra národnej obrany a federálneho ministra vnútra používam právo dané mi Ústavou Československej socialistickej republiky a udieľam túto
Nariaďujem, aby sa nezačínalo, a pokiaľ sa začalo, aby sa zastavilo trestné stíhanie pre trestné činy
– podvracania republiky podľa § 98 Trestného zákona,
– poškodzovania štátu svetovej socialistickej sústavy podľa § 99 Trestného zákona vo vzťahu k § 98 Trestného zákona,
– poburovania podľa § 100 Trestného zákona,
– zneužívania náboženskej funkcie podľa § 101 Trestného zákona,
– hanobenia republiky a jej predstaviteľa podľa § 102, 103 Trestného zákona,
– hanobenia štátu svetovej socialistickej sústavy a jeho predstaviteľa podľa § 104 Trestného zákona,
– opustenia republiky podľa § 109 Trestného zákona,
– poškodzovania záujmov republiky v cudzine podľa § 112 Trestného zákona,
– odňatia veci hospodárskemu určeniu podľa § 116 Trestného zákona,
– nedovoleného podnikania podľa § 118 ods. 1 Trestného zákona,
– útoku na štátny orgán a orgán spoločenskej organizácie podľa § 154 ods. 2 Trestného zákona,
– sťažovania výkonu právomoci verejného činiteľa podľa § 156a Trestného zákona,
– marenia dozoru nad cirkvami a náboženskými spoločnosťami podľa § 178 Trestného zákona,
– hanobenia národa, rasy a presvedčenia podľa § 198 písm. b) Trestného zákona,
spáchané predo dňom tohto rozhodnutia.
Nariaďujem, aby sa nekonalo, a pokiaľ sa koná, aby sa zastavilo konanie o
– prečine proti záujmom socialistického hospodárstva podľa § 2 písm. c) zákona č. 150/1969 Zb.,
– prečinoch proti záujmom socialistickej spoločnosti v oblasti styku s cudzinou podľa § 5 písm. b), c), d) zákona č. 150/1969 Zb.,
– prečinoch proti verejnému poriadku podľa § 6 písm. a), c) zákona č. 150/1969 Zb. v znení zákonného opatrenia predsedníctva Federálneho zhromaždenia ČSSR č. 10/1989 Zb.
spáchaných predo dňom tohto rozhodnutia.
Odpúšťam právoplatne uložené nepodmienečné tresty odňatia slobody alebo ich zvyšky, pokiaľ boli predo dňom tohto rozhodnutia uložené za trestné činy uvedené v článku I a prečiny uvedené v článku II tohto rozhodnutia, s účinkami, že sa dňom tohto rozhodnutia hľadí na páchateľa, ako by nebol odsúdený.
1. Odpúšťam právoplatne uložené tresty odňatia slobody podmienečne odložené, nevykonané tresty nápravného opatrenia a ich zvyšky, nevykonané peňažné tresty a ich zvyšky, tresty vyhostenia a zákazu pobytu, uložené predo dňom tohto rozhodnutia, za trestné činy uvedené v článku I a prečiny uvedené v článku II tohto rozhodnutia s účinkami, že sa dňom tohto rozhodnutia na páchateľa hľadí, ako by nebol odsúdený.
2. Na osoby, ktoré boli odsúdené predo dňom tohto rozhodnutia za trestné činy uvedené v článku I a prečiny uvedené v článku II k peňažným trestom a tieto vykonali, sa dňom tohto rozhodnutia hľadí, ako by neboli odsúdené.
Článok I a II sa nepoužije vo veciach, v ktorých bol k dátumu tohto rozhodnutia vyhlásený dosiaľ neprávoplatný rozsudok za trestné činy alebo prečiny uvedené v článku I a II spáchané v súbehu s inými trestnými činmi alebo prečinmi, pokiaľ sa proti rozsudku nepodá odvolanie. Po právoplatnosti takého rozsudku súd rozhodne o zmene výmery trestu podľa príslušného ustanovenia trestného poriadku.
Generálnemu prokurátorovi ČSSR, ministrom spravodlivosti ČSR a SSR a ministrovi národnej obrany ČSSR ukladám, aby mi predložili na rozhodnutie návrhy týkajúce sa stíhaných alebo odsúdených osôb, ktoré dosiaľ nevykonali tresty
za trestné činy
– vniknutia na územie republiky podľa § 110 Trestného zákona,
– porušenia predpisov o medzinárodných letoch podľa § 111 Trestného zákona,
– nedovoleného podnikania podľa § 118 ods. 2 Trestného zákona,
– útoku na verejného činiteľa podľa § 156 ods. 2 Trestného zákona,
– schvaľovania trestného činu podľa § 165 Trestného zákona,
– marenia výkonu úradného rozhodnutia podľa § 171 ods. 1 písm. c) Trestného zákona,
– zavlečenia do cudziny podľa § 233 Trestného zákona,
– neplnenia odvodnej povinnosti podľa § 267 Trestného zákona,
– nenastúpenia služby v ozbrojených silách podľa § 269 a 270 Trestného zákona,
– ohrozovania politického a morálneho stavu jednotky podľa § 288 Trestného zákona,
za prečiny
– marenia výkonu úradného rozhodnutia podľa § 7 písm. d) zákona č. 150/1969 Zb.
– nadržovania podľa § 12 zákona č. 150/1969 Zb.